

|  |
| --- |
| Οικονομικά βοηθήματα έκτακτης ανάγκης |
| Πρόγραμμα Βοήθειας Προσωπικής Δυσχέρειας (Personal Hardship Assistance Program)  Greek | Ελληνικά |

Οι συνέπειες μιας φυσικής καταστροφής μπορούν να σας επιβαρύνουν άμεσα, τόσο οικονομικά, όσο και συναισθηματικά.

Το βοήθημα έκτακτης ανάγκης μπορεί να σας στηρίξει αν αντιμετωπίζετε οικονομική δυσχέρεια εξαιτίας πυρκαγιάς στο σπίτι σας ή εξαιτίας έκτακτης ανάγκης που σχετίζεται με φυσική καταστροφή, όπως δασική πυρκαγιά, πλημμύρα, σφοδρή καταιγίδα ή σεισμό. Αυτό το βοήθημα διατίθεται από την Κυβέρνηση της Βικτώριας, για να σας βοηθήσει να ικανοποιήσετε τις άμεσες ανάγκες της υγείας, της ασφάλειας και της ευημερίας σας.

#### Βασικά σημεία

* Ένα βοήθημα μπορεί να σας βοηθήσει να πληρώσετε για άμεσες ανάγκες, που περιλαμβάνουν τρόφιμα, καταφύγιο, ρουχισμό, φάρμακα και στέγη, σε κατάσταση έκτακτης ανάγκης.
* Το κριτήριο για την καταβολή των βοηθημάτων είναι οι ανάγκες και όχι το εισόδημα.
* Μπορείτε να επιλέξετε να λάβετε βοήθημα με απευθείας κατάθεση ή με προπληρωμένη χρεωστική κάρτα.
* Μπορείτε να υποβάλετε αίτηση έως και επτά ημέρες μετά από μια καταστροφή.

#### Ποιοι δικαιούνται βοήθημα

Τα οικονομικά βοηθήματα έκτακτης ανάγκης διατίθενται για επτά ημέρες μετά από συμβάν έκτακτης ανάγκης, για να σας βοηθήσουν, αν αντιμετωπίζετε ή είναι πιθανόν να αντιμετωπίσετε δυσχέρειες εξαιτίας έκτακτης ανάγκης.

Το βοήθημα μπορεί να χρησιμοποιηθεί για την παροχή καταφυγίου, τροφίμων, ρουχισμού ή προσωπικών ειδών στην οικογένειά σας, αν δεν μπορείτε να μείνετε στο σπίτι σας για σύντομο χρονικό διάστημα εξαιτίας καταστροφής, όπως:

* δασικής πυρκαγιάς
* πλημμύρας
* σφοδρής καταιγίδας
* σεισμού
* οικιακής πυρκαγιάς.

Τα βοηθήματα **δεν** διατίθενται για:

* ζημιές που προκλήθηκαν από κατασκευαστικές ή οικοδομικές εργασίες
* επιχειρηματικές οικονομικές απώλειες
* επισκευές ή ρυμούλκηση οχημάτων
* αποζημίωση για απώλεια εισοδήματος
* πληρωμή υποχρεωτικής συμμετοχής ασφαλισμένου (insurance excess)
* απώλειες που προκαλούνται από διακοπές ηλεκτρικού ρεύματος.

#### Υποβολή αίτησης για βοήθημα

Αν τα οικονομικά βοηθήματα έκτακτης ανάγκης είναι ενεργοποιημένα, μπορείτε να επισκεφθείτε τις ιστοσελίδες [www.emergency.vic.gov.au/relief](http://www.emergency.vic.gov.au/relief) ή [services.dffh.vic.gov.au/personal-hardship-assistance-program](https://services.dffh.vic.gov.au/personal-hardship-assistance-program) για να βρείτε πληροφορίες σχετικά με το πώς να υποβάλετε αίτηση

Αν το ηλεκτρονικό έντυπο αίτησης δεν είναι ενεργοποιημένο, επικοινωνήστε με τον τοπικό σας Δήμο.

Αν χρειάζεστε βοήθεια για να συμπληρώσετε το ηλεκτρονικό έντυπο ή αν χρειάζεστε διερμηνέα, υπηρεσία αναμετάδοσης ή άλλη βοήθεια, μπορείτε να συμπληρώσετε ένα έντυπο επανάκλησης.

Για να συμπληρώσετε το ηλεκτρονικό έντυπο αίτησης, πρέπει να δώσετε:

* Μια διεύθυνση email
* Αποδεικτικά στοιχεία της ταυτότητάς σας και του τόπου κατοικίας σας, χρησιμοποιώντας οτιδήποτε από τα παρακάτω:
  + άδεια οδήγησης
  + διαβατήριο
  + κάρτα υγειονομικής περίθαλψης / εκπτωτική
  + κάρτα Medicare
  + πιστοποιητικό γέννησης
* Στοιχεία τράπεζας, για να λάβετε το οικονομικό βοήθημα με απευθείας κατάθεση. Η πληρωμή μπορεί να γίνει μέσω κάρτας ή επιταγής, αλλά αυτό θα πρέπει να το κανονίσετε συμπληρώνοντας ένα έντυπο επανάκλησης.

Αν δεν είστε σε θέση να δώσετε μια διεύθυνση email ή οποιοδήποτε από τα έγγραφα ταυτοποίησης, επικοινωνήστε με το υπουργείο συμπληρώνοντας ένα έντυπο επανάκλησης.

#### Ποσά βοήθειας

Το βοήθημα έκτακτης ανάγκης βασίζεται σ' ένα προκαθορισμένο ποσό για κάθε μέλος της άμεσης οικογένειάς σας (ενηλίκους και παιδιά). Διατίθενται βοηθήματα ύψους έως και $580 ανά ενήλικο και έως και $290 ανά παιδί (με μέγιστο ποσό έως και $2030 ανά επιλέξιμη οικογένεια).

Αυτό το βοήθημα θα σας καταβληθεί, αφού πρώτα το Υπουργείο Οικογενειών, Ισότητας Ευκαιριών και Στέγασης (Department of Families, Fairness and Housing) επιβεβαιώσει ότι το δικαιούστε.

#### Άλλες μορφές βοήθειας

Ενδέχεται να διατίθενται κι άλλες μορφές βοήθειας που θα σας ανακουφίσουν ύστερα από μια κατάσταση έκτακτης ανάγκης. Το υπουργείο εργάζεται για να σας συνδέσει με τις υπηρεσίες που παρέχουν αυτή τη βοήθεια. Για την υποβοήθηση αυτής της διαδικασίας, θα ερωτηθείτε αν τα στοιχεία επικοινωνίας σας μπορούν να κοινοποιηθούν σε άλλους οργανισμούς, όπως την Κυβέρνηση της Βικτώριας ή της Κοινοπολιτείας ή φιλανθρωπικά ιδρύματα.

#### Περισσότερες πληροφορίες

Αν χρειάζεστε περισσότερες πληροφορίες για το βοήθημα έκτακτης ανάγκης, επισκεφθείτε την ιστοσελίδα του υπουργείου [Πρόγραμμα Βοήθειας Προσωπικής Δυσχέρειας (Personal Hardship Assistance Program)](https://services.dffh.vic.gov.au/personal-hardship-assistance-program) ή επικοινωνήστε με την ανοιχτή γραμμή VicEmergency στο 1800 226 226.

#### Πρόσβαση σε υπηρεσίες βοήθειας και αποκατάστασης

Ο τοπικός σας Δήμος συντονίζει δράσεις βοήθειας και αποκατάστασης από έκτακτες ανάγκες και θα μπορεί να σας συνδέσει με όλες τις διαθέσιμες υπηρεσίες και υποστήριξη.

Το Υπουργείο Οικογενειών, Ισότητας Ευκαιριών και Στέγασης της Βικτώριας βοηθά τους τοπικούς Δήμους στην αποκατάσταση της κοινότητας παρέχοντας οικονομική βοήθεια, καθώς και υποστήριξη υγείας και ευεξίας και συμβουλές για στέγαση έκτακτης ανάγκης.

Πληροφορίες για βοήθεια και αποκατάσταση θα δημοσιεύονται στο [www.emergency.vic.gov.au/relief](http://www.emergency.vic.gov.au/relief), καθώς και στις σελίδες του τοπικού σας Δήμου στο διαδίκτυο και στα μέσα κοινωνικής δικτύωσης.

**Τοπικός Δήμος**

[www.knowyourcouncil.vic.gov.au](http://www.knowyourcouncil.vic.gov.au)

**Υπουργείο Οικογενειών, Ισότητας Ευκαιριών και Στέγασης**

[www.vic.gov.au/department-families-fairness-and-housing](https://www.vic.gov.au/department-families-fairness-and-housing)

**Ανοιχτή γραμμή VicEmergency**

Δωρεάν κλήση: 1800 226 226

**Ιστοσελίδα VicEmergency**

[www.emergency.vic.gov.au](http://www.emergency.vic.gov.au)

**Υπηρεσίες έκτακτων αναγκών**

Σε περίπτωση έκτακτης ανάγκης καλέστε 000 για την Αστυνομία, την Πυροσβεστική και την Υπηρεσία Ασθενοφόρων.

**Υπηρεσίες για την ενδοοικογενειακή βία**

Κέντρο Αντιμετώπισης Ενδοοικογενειακής Βίας Safe Steps: 1800 015 188

|  |
| --- |
| Για να λάβετε αυτό το έγγραφο σε άλλη μορφή, [στείλτε email στον Κλάδο Διαχείρισης Έκτακτων Αναγκών (Emergency Management Branch)](mailto:emb@dffh.vic.gov.au) <emb@dffh.vic.gov.au>.  Authorised and published by the Victorian Government, 1 Treasury Place, Melbourne.  © State of Victoria, Australia, Department of Families, Fairness and Housing, December 2021.  ISBN 978-1-76096-679-9  Διατίθεται στο [Πρόγραμμα Βοήθειας Προσωπικής Δυσχέρειας (Personal Hardship Assistance Program) (dffh.vic.gov.au)](https://services.dffh.vic.gov.au/personal-hardship-assistance-program) <https://services.dffh.vic.gov.au/personal-hardship-assistance-program> |